Allen dien, die disen brief ansehent odˀ hoͤrent lesen, ✳ kùnd ich, Johans Krimme, ✳ keller in dem dinghof ze Elvingen ✳ ze disen ziten, ✳ und vergich offenlich mit disem brief, ✳ daz ich ze Elvingen in dem dinghof ✳ offenlich ze gerichte sazz, ✳ da in gebannen gericht fùr mich kament ✳
her Ruͦdolf Stuͤlli, capplan sant Verenen altârs der kilchen ze Brugg, ze sinen und Adelheitē, siner swestˀ, handen, ✳ und Heinrˀ Hofstettˀ, burgˀ ze Brugg, ✳ zuͦ sinen und Margareten, ✳ siner elichen wirtinen, handen ✳ und mit fûrsprechen ✳ ze einem teil, ✳ und her Cuͦnrat
vō Beckenhoven, ✳ schafner ze disen ziten ✳ der erwirdigen, geistlichen froͧen, der ebtischinen und des conventz ✳ des erwirdigen ✳
gotzhus ✳ ze Kùngsvelt, ✳ Sant Klaren ordens, in Costentzer bystuͦm, ✳ und oͧch mit fùrsprechen ze dem andren teil. ✳ und vˀjahent ✳
die selben her Ruͦdolf Stuͤli ✳ fùr sich un̄ die vorgen̄ Adelheiten, ✳ sin swester, ✳ und Heinrˀ Hofstettˀ ✳ fùr sich und Margareten, ✳ sin wirtinen, ✳
daz si disù nachgeschribnen ligenden guͤtˀ, ✳ die si von Joh̄s Stuͤllin, seligen, ✳ von Brugg von erbschaft wegen ankomen warent, ✳ dien ✳
vorgen̄ erwirdigen froͧen, ✳ der ebtischinnen und dem convent ze Kùngsvelt, ✳ mit steg, mit weg, mit holtz, mit veld, ✳ mit wunn,
mit weid ✳ und mit namē ✳ mit aller der ehafti, rechten, ✳ rechtūg ✳ und zuͦvaͤllen, ✳ so dheins wegs darzuͦ gehoͤret, ✳ fùr sich und alle ✳
ir erben ✳ recht und redlich ✳ eins rechten, vesten und ewigen ✳ koͧffs ✳ ze koͧffenne geben ✳ hettint ✳ umb ✳ vierhundˀt pfund, ✳ vierzig pfund ✳
und drithalb pfund ✳ pfennig ✳ gengˀ und genemˀ stebler, ✳ der si gentzklich ✳ von dien selben froͧen, ✳ dˀ ebtischinnen un̄ dem convent, ✳
gewˀt ✳ und an die beràtnùsse ✳ Angnesen von Evingen, klostˀfroͧwen des selben klostˀs ze Kûngsvelt, ✳ koment wˀent. ✳ dis sind die
guͤtˀ und dˀ guͤtˀ namen: ✳ des ersten ✳ den osten zehenden, ze Evingen und ze Boͤtzen gelegen; ✳ ze Kaͤsental ✳ des ersten ✳ ein guͦt,
buwet Welti Walthˀs, ✳ gilt jerlich dry mùt kˀnen ✳ und sechs mùt habˀn, ✳ zwei herbst huͤnr, ✳ zwei vasnacht huͤnr ✳ und vierzig eigˀ;
ein guͦt, buwet Hans Huͤbˀ, ✳ gilt jerlich drù maltˀ habˀn, ✳ dry mùt kˀnen, ✳ vier huͤnr ✳ und drissig eigˀ; ✳ ein guͦt, buwet die Studerˀ,
gilt jerlich ✳ vier mùt kˀnen und ✳ vier huͤnr. ✳ diser vorgeschribnen ligenden guͤtˀ ✳ und alles des rechten, vordˀ und ansprach, ✳ so die
egen̄ ✳ her Ruͦdolf Stuͤlli, Adelheit und Margareta, sin swestren, ✳ odˀ ir erben ✳ ald jeman von ir wegen ✳ in dheinen daran hattend ✳
odˀ haben moͤchtend ✳ an dheinen gerichten, geistlichen odˀ weltlichen, ✳ des entzigent sich die vorgen̄ ✳ herˀ Ruͦdolf Stuͤlli und Heinrˀ
Hofstettˀ ✳ fùr sich und die vorgen̄ Adelheiden und Margareten ✳ und fùr alle ✳ ir erben, ✳ und vˀtigottent ✳ die selben vorgeschribnē
ligenden guͤtˀ aͤllù ✳ und gabent si uff mit hand und mit mund ✳ dem egen̄ ✳ her Cuͦnraten von Beckenhoven, ✳ schaffner, ✳ und Fridrichen
ze Nidrost, pfruͦndˀ ze Kùngsvelt, ✳ an min, des obgen̄ richtˀs, hand ✳ in koͧffs wise, ✳ alles zuͦ der ✳ obgen̄ froͧen handen, ✳ dˀ ebtischinen ✳
und des cōventes. ✳ und beschach daz alles ✳ mit aller der gewarsami und sicherheit, worten ✳ und werken, ✳ so zuͦ semlichen dingen ✳ gehoͤret ✳ und als ein rechtˀ koͧff, ✳ vˀtigūg und hingeben ✳ nach rechte, ✳ sitt und gewonheit des landes ✳ und mit namen ✳ nach des vorgeschribnē
dinghofs ✳ recht und gewonheit ✳ und als gericht und urteil gab ✳ und als ein rechtˀ koͧff ✳ kraft, macht und hantvesti haben sol. ✳
oͧch lobtend ✳ die vorgen̄ ✳ her Ruͦdolf Stuͤlli ✳ und Heinrˀ Hoftstettˀ beide ✳ da in gericht ✳ fùr sich, ✳ die egen̄ ✳ Adelheiten und Margareten ✳ und mit namen fùr alle ir erben, ✳ diser vorgeschribnen guͤtˀ ✳ und dis koͧffs ✳ des obgeschribnen gotzhus ze Kûngsvelt
recht wer ze sinne ✳ als recht ist, ✳ wa und wenn sin daz selbe gotzhus notdùrftig ist ✳ anͧ alle gevˀd, ✳ und mit namen ✳
widˀ disen koͧff niemˀ ze tuͦn ✳ mit keinen sachen ✳ si noch kein ir erben. ✳ herumb ze warem, offenem urkùnd, ✳ wan ich, der ✳
obgen̄ ✳ Joh̄s Krimme, ✳ richtˀ, ✳ do ze mal ✳ eigens ingsigels nit han, ✳ so han ich erbetten ✳ den obgen̄ ✳ hern Cuͦnratē von ✳
Beckenhoven, ✳ daz er sin ingsigel fùr mich het offenlich gehenket an disen brief. ✳ ✳ ich, der selb her Cuͦnrˀ vō Beckenhoven, ✳ vˀgich, ✳ daz ich dur bett willen ✳ des vorgen̄ ✳ Joh̄s ✳ Krimmen ✳ min ingsigel han offenlich gehenket an disen brief.
ich, der obgen̄ ✳ her Ruͦdolf Stuͤli, vˀgich einˀ wahrheit alles des, so hie vor von mir an disem brief geschriben stat, un̄ des ze ✳
urkùnd han ich oͧch min eigen ingsigel fùr mich und die obgen̄ ✳ Adelheit₎ un̄ Margaretē, min swestren, ✳ offenlich gehenket ✳
an disen brief ✳ von ir ernstlichen bett ✳ wegen. ✳ ✳ ✳ hie ze gegen warent ✳ Heinrˀ Voͤgtli, ✳ Joh̄s Vogt, ✳ Heinrˀ in dˀ Schùr, ✳ Joh̄s Krimme ✳
dˀ jùngˀ, Joh̄s im Kilchof ✳ von Elvingen, ✳ Heinrˀ im Kilchof, ✳ Ruͦdolf Wirt von Evingen ✳ und andˀ erberˀ lùt vil, ✳ die dis
alles sahent und hortend. ✳ dis geschach und ward dirˀ brief geben ze Brugg ✳ an der nêchsten mittwochen ✳ nach sant Gallen
tag, ✳ do man zalt von gottes gebùrt ✳ drùzehenhundˀt und sibenzig jar, ✳ darnach in dem dritten jare. ✳